Vier polisiemanne in hof oor sakeroofArgieffoto: SAPD Vier polisiebeamptes van Mpumalanga het Woensdag in die Standerton-landdroshof verskyn op aanklagte van sakeroof. Brig. Leonard Hlathi, woordvoerder van die polisie, het gesê die verdagtes het glo na ŉ supermark gegaan en voorgegee dat hulle beamptes van die Suid-Afrikaanse Inkomstediens (SAID) is en daar is om ŉ inspeksie te doen. “In die proses het hulle die eienaar van die supermark van ŉ onbevestigde hoeveelheid kontant beroof en van die toneel gevlug,” het Hlathi gesê. Konst. Thabiso Phillemon Lepoto (35), konst. Jabu George Sekhoto (37), konst. Siphiwe Esssau Ntshangase (45) en konst. Fika Thabo Makhubu (33) is in verband met die misdaad in hegtenis geneem en aangekla van sakeroof. Die mans is tans vry op borgtog van R1 000 elk en die saak is tot 5 Mei uitgestel vir verdere ondersoek. Volgens Hlathi word die saak ook intern ondersoek. Lt.genl. Mondli Zuma, die provinsiale polisiekommissaris, het lede gewaarsku om onwettige aktiwiteite te vermy.